A TANÁCS HATÁROZATA
(2009. április 27.)
a Szerződés 104. cikkének (7) bekezdése szerinti, 2008. július 8-i tanácsi ajánlásra válaszul az Egyesült Királyság által hozandó eredményes intézkedések tényleges megtételének a 104. cikk (8) bekezdésével összhangban való megállapításáról
(2009/409/EK)
AZ EURÓPAI UNIÓ TANÁCSA
tekintettel az Európai Közösséget létrehozó szerződésre és különösen annak 104. cikke (8) bekezdésére,
tekintettel a Bizottság ajánlására,
mivel:
(1)
A Szerződés 104. cikke szerint a tagállamoknak kerülniük kell a túlzott költségvetési hiányt.
(2)
Az egyes Nagy-Britannia és Észak-Írország Egyesült Királyságára vonatkozó rendelkezésekről szóló jegyzőkönyv 5. pontja értelmében a Szerződés 104. cikkének (1) bekezdésében foglalt, a túlzott költségvetési hiány elkerülésére vonatkozó kötelezettség nem vonatkozik az Egyesült Királyságra egészen addig, amíg az ország el nem éri a gazdasági és monetáris unió harmadik szakaszát (1). A gazdasági és monetáris unió második szakaszában a Szerződés 116. cikkének (4) bekezdése szerint az Egyesült Királyság köteles a túlzott hiány elkerülésére törekedni.
(3)
A Stabilitási és Növekedési Paktum az árstabilitás és az erős, fenntartható, munkahelyteremtéshez vezető növekedés eszközeként a rendezett államháztartás célkitűzésén alapul. A Stabilitási és Növekedési Paktum magában foglalja a túlzott hiány esetén követendő eljárás végrehajtásának felgyorsításáról és pontosításáról szóló 1467/97/EK tanácsi rendeletet (2) is, amelyet a túlzott költségvetési hiányok azonnali megszüntetésének elősegítése érdekében fogadtak el.
(4)
A Stabilitási és Növekedési Paktum 2005-ös reformja az eredményességének és közgazdasági megalapozottságának fokozását és az államháztartás hosszú távú fenntarthatóságának védelmét tűzte ki célul. Célja volt továbbá különösen annak biztosítása, hogy a túlzott hiány esetén követendő eljárás valamennyi szakaszában vegyék teljes mértékben figyelembe mindenekelőtt a gazdasági és költségvetési hátteret. A Stabilitási és Növekedési Paktum így támogatja azokat a kormányzati politikákat, amelyek a gazdasági helyzet figyelembevétele mellett a stabil költségvetés azonnali visszaállítását célozzák.
(5)
A Tanács a 2008/713/EK határozatával - a 104. cikk (6) bekezdésével összhangban - úgy határozott, hogy az Egyesült Királyságban túlzott hiány állt fenn.
(6)
A Szerződés 104. cikkének (7) bekezdésével és az 1467/97/EK rendelet 3. cikkének (4) bekezdésével összhangban a Tanács 2008. július 8-án a Bizottság ajánlására egy ajánlást (3) is elfogadott, amelyben felszólítja az Egyesült Királyság hatóságait, hogy a lehető leghamarabb, de legkésőbb a 2009/10-es pénzügyi évben vessenek véget a túlzott hiánynak azzal, hogy az államháztartási hiányt hiteles és fenntartható módon a GDP 3 %-a alá csökkentik. A Tanács e célból azt ajánlotta, hogy a hatóságok 2009/10-ben a GDP legalább 0,5 %-ának megfelelő strukturális javulást érjenek el, és az eredményes intézkedések megtételének határidejeként 2008. január 8-át tűzte ki az Egyesült Királyság kormánya számára.
(7)
Az Egyesült Királyság által a 104. cikk (7) bekezdése szerinti tanácsi ajánlásra válaszul hozott, a túlzott hiány 2009/10-ben történő megszüntetését célzó intézkedések értékelése az alábbi következtetésekhez vezetett:
a)
a 104. cikk (7) bekezdése szerinti, 2008. júliusi tanácsi ajánlást követően az Egyesült Királyság hatóságai további hiánynövelő diszkrecionális intézkedéseket jelentettek be. 2008. július 16-án a kormány bejelentette, hogy elhalasztja az üzemanyagok jövedéki adójának inflációt követő, 2008 októberére tervezett emelését, ami a becslések szerint 2008/09-ben a GDP 0,05 %-ának megfelelő bevételkiesést jelent. 2008 szeptemberében további, a 2009/10-es GDP 0,1 %-ának megfelelő összegű hiánynövelő intézkedéscsomagot vezettek be, ennek része volt például a lakáscélú kiadások emelése;
b)
2008. november 24-én a kormány előterjesztette 2008-as előzetes költségvetési jelentését (PBR). Részben a 2007 őszétől kibontakozó globális pénzügyi válság váratlanul erőteljes negatív hatásainak következtében a jelentés tekintélyes mértékben lefelé módosította a középtávú makrogazdasági előrejelzéseket. E makrogazdasági feltételek miatt a kormány a gazdaság élénkítésére újabb diszkrecionális költségvetési lazítást jelentett be, amely 2008/09-ben a GDP mintegy 0,5 %-ának, 2009/10-ben pedig a GDP mintegy 1 %-ának felel meg. Az intézkedések közé tartozik az általános héakulcs átmeneti csökkentése, amely az ösztönzés mintegy felét teszi ki, és a beruházások előrehozása;
c)
az ösztönző intézkedések lényegében összhangban voltak az Európai Tanács által 2008. december 11-én elfogadott európai gazdaságélénkítési terv intézkedéseivel;
d)
az Egyesült Királyság 2008. évi aktualizált konvergenciaprogramja, amelyet 2008. december 18-án nyújtottak be a Bizottságnak, ugyanazokat a makrogazdasági és költségvetési előrejelzéseket tartalmazta, mint a 2008-as előzetes költségvetési jelentés; ezek alapján a hiány aránya 2009/10-ben tovább nő, a GDP 8,2 %-ára. Az államháztartás egyenlegének 2009/10-re előre jelzett, előző évekhez képesti romlásáért főként két, részben kapcsolódó tényező felelős: elsőként, a GDP általános zsugorodása; másodikként pedig az adóbevételek markáns csökkenése, ami szintén két fő tényezőből eredeztethető: a pénzügyi szektorból és a lakóingatlan-piacból. A programban 2009/10-re előre jelzett hiánynövekedés mintegy egyharmada azonban az elfogadott költségvetési ösztönző intézkedésekre vezethető vissza;
e)
a 2008-as aktualizált konvergenciaprogram 2009/10-re az államadósság GDP-hez viszonyított arányának mintegy 60 %-ra való növekedését is előre jelzi, ami lényegesen magasabb mint az Egyesült Királyság hatóságai által 2008 márciusában előre jelzett közel 46 %;
f)
a Bizottság szolgálatainak 2009. januári időközi előrejelzése a 2009/10-es hiányt a GDP 9,5 %-ára becsüli, ami - elsősorban a Bizottság szolgálatainak 2009. januári időközi előrejelzése szerint jelentősen romló makrogazdasági feltételek miatt - 1,25 százalékponttal több a konvergenciaprogram előrejelzésénél, a nominális GDP pedig mintegy 5 %-kal kisebb lesz. A Bizottság szolgálatainak 2009. januári időközi előrejelzése után közzétett előzetes államháztartási adatok szerint ugyanakkor az államháztartás teljesítménye 2008/09-ben valószínűleg a vártnál rosszabb lesz.
(8)
Mindezek alapján megállapítható, hogy az Egyesült Királyság hatóságai a gazdasági feltételek egyre gyorsabb ütemű gyengülése közepette 2008 júliusa óta további hiánynövelő diszkrecionális intézkedéseket vezettek be, amelyek összhangban vannak az európai gazdaságélénkítési tervvel. Az erős gazdasági visszaesés és az Egyesült Királyság hatóságai által elfogadott ösztönző intézkedések együttes hatásai az Egyesült Királyság 2009/10-re előre jelzett költségvetési helyzetének lényeges romlásához vezettek,
ELFOGADTA EZT A HATÁROZATOT:
1. cikk
Az Egyesült Királyság a 2008. július 8-i tanácsi ajánlásra válaszul nem hozott intézkedéseket az abban az ajánlásban meghatározott határidőre.
2. cikk
Ennek a határozatnak Nagy-Britannia és Észak-Írország Egyesült Királysága a címzettje.
Kelt Luxembourgban, 2009. április 27-én.